Som vi fortalte på TV2/Nord i går, stiger antallet af private børnehaver stærkt. For eksempel vil der om kort tid være syv private børnehaver i Jammerbugt Kommune. Det svarer til hver fjerde institution. Og det bekymrer Socialdemokraterne. - Det man kan frygte er, at man ikke har det samme beredskab og de samme resurser til at tage sig af de svage børn. Det har man tradtion for i det offentlige, men det er ikke sikkert, at det fungerer lige så godt i en privat institution, siger folketingsmedlem Rasmus Prehn (Soc.dem.). Han har derfor stillet en stribe spørgsmål til velfærdsminister Karen Jespersen. Men kritikken afvises af regeringspartierne. - Der er måske modsat større mulighed for, at der bliver taget hånd om det enkelte barn i en privat institution. Så det her kan måske være med til at løse problemerne med de børn, der har det svært, siger stedfortræder i Folketingets Socialudvalg, Knud Kristensen.

Opsummering:
Det stærkt stigende antal private børnehaver bliver nu taget op i Folketinget. Socialdemokraterne frygter nemlig, at udviklingen fører til en opdeling i a- og b-institutioner.